CELEX: 32017D2165
Language: lv
Date: 2017-11-17 00:00:00
Title: Komisijas Īstenošanas lēmums (ES) 2017/2165 (2017. gada 17. novembris), ar ko apstiprina plānu Āfrikas cūku mēra izskaušanai savvaļas cūku populācijās konkrētos Čehijas Republikas apgabalos (izziņots ar dokumenta numuru C(2017) 7536) (Dokuments attiecas uz EEZ. )

21.11.2017   
            
            
               LV
            
            
               Eiropas Savienības Oficiālais Vēstnesis
            
            
               L 304/55
            
         KOMISIJAS ĪSTENOŠANAS LĒMUMS (ES) 2017/2165
   (2017. gada 17. novembris),
   ar ko apstiprina plānu Āfrikas cūku mēra izskaušanai savvaļas cūku populācijās konkrētos Čehijas Republikas apgabalos
   
      
         (izziņots ar dokumenta numuru C(2017) 7536)
      
   
   (Autentisks ir tikai teksts čehu valodā)
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 27. jūnija Direktīvu 2002/60/EK, ar ko paredz īpašus noteikumus cīņai pret Āfrikas cūku mēri un groza Direktīvu 92/119/EEK attiecībā uz Tešenas slimību un Āfrikas cūku mēri (1), un jo īpaši tās 16. panta 1. punkta otro daļu,
   tā kā:
   
               (1)
            
            
               Ar Direktīvu 2002/60/EK nosaka obligātos Savienības pasākumus, kas jāveic, lai kontrolētu Āfrikas cūku mēri, tostarp tos pasākumus, kas jāpiemēro, ja tiek saņemts apstiprinājums par Āfrikas cūku mēri savvaļas cūkām.
            
         
               (2)
            
            
               Čehijas Republika 2017. gadā paziņoja Komisijai par Āfrikas cūku mēra gadījumiem savvaļas cūku populācijās, un tā ir veikusi slimības kontroles pasākumus, kas prasīti Direktīvā 2002/60/EK.
            
         
               (3)
            
            
               Ņemot vērā pašreizējo epidemioloģisko situāciju, Čehijas Republika saskaņā ar Direktīvu 2002/60/EK iesniedza Komisijai plānu Āfrikas cūku mēra izskaušanai (“izskaušanas plāns”).
            
         
               (4)
            
            
               Lai noteiktu atbilstīgus dzīvnieku veselības kontroles pasākumus un novērstu minētās slimības tālāku izplatīšanos, Komisijas Īstenošanas lēmuma 2014/709/ES (2) pielikumā tika izveidots Savienības saraksts ar augsta riska apgabaliem. Īstenošanas lēmuma 2014/709/ES pielikums tika nesen grozīts ar Komisijas Īstenošanas lēmumu (ES) 2017/1850 (3), lai cita starpā ņemtu vērā nesenos savvaļas cūku saslimšanas gadījumus ar Āfrikas cūku mēri Čehijas Republikā, un minētā pielikuma I un II daļā tagad ir iekļauti inficētie Čehijas Republikas apgabali.
            
         
               (5)
            
            
               Komisija izskaušanas plānu ir izskatījusi un konstatējusi, ka tas atbilst Direktīvas 2002/60/EK 16. panta prasībām. Tādēļ tas būtu attiecīgi jāapstiprina.
            
         
               (6)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Ar šo apstiprina Čehijas Republikas 2017. gada 24. oktobrī iesniegto plānu Āfrikas cūku mēra izskaušanai savvaļas cūku populācijās inficētajos minētās dalībvalsts apgabalos.
   2. pants
   Čehijas Republikā stājas spēkā normatīvie un administratīvie akti, kas vajadzīgi, lai līdz 2017. gada 1. decembrim īstenotu 1. pantā minēto izskaušanas plānu.
   3. pants
   Šis lēmums ir adresēts Čehijas Republikai.
   
      Briselē, 2017. gada 17. novembrī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 192, 20.7.2002., 27. lpp.
   
   
      (2)  Komisijas 2014. gada 9. oktobra Īstenošanas lēmums 2014/709/ES par dzīvnieku veselības kontroles pasākumiem saistībā ar Āfrikas cūku mēri dažās dalībvalstīs un ar ko atceļ Īstenošanas lēmumu 2014/178/ES (OV L 295, 11.10.2014., 63. lpp.).
   
      (3)  Komisijas 2017. gada 11. oktobra Īstenošanas lēmums (ES) 2017/1850, ar ko groza Īstenošanas lēmumu 2014/709/ES par dzīvnieku veselības kontroles pasākumiem saistībā ar Āfrikas cūku mēri dažās dalībvalstīs (OV L 264, 13.10.2017., 7. lpp.).